สรท.ปรับคาดการณ์ส่งออกไทยปีนี้เป็นโต 0% จากเดิมคาดหดตัว
สรท.ปรับคาดการณ์ส่งออกไทยปีนี้เป็นโต 0% จากเดิมคาดหดตัว, ปี 60 คาดโตได้ 1-2%
28 ธ.ค. 2559

สภาผู้ส่งสินค้าทางเรือแห่งประเทศไทย (สรท.) หรือสภาผู้ส่งออก ได้ปรับคาดการณ์การส่งออกของไทยในปีนี้ว่าจะอยู่ที่ระดับ 0% จากเดิมที่เคยคาดว่าจะหดตัว -0.8% ในขณะที่ปี 2560 คาดว่าการส่งออกไทยจะเติบโตได้ 1-2% โดยมีปัจจัยสนับสนุนหลักมาจาก 1.การฟื้นตัวของราคาน้ำมันมันดิบและสินค้าโภคภัณฑ์ในตลาดโลก 2.การปรับตัวของผู้ส่งออกไทย
ส่วนปัจจัยเสี่ยงสำคัญ มาจาก 1.สถานการณ์เศรษฐกิจโลกและการค้าระหว่างประเทศ 2.มาตรการกีดกันทางการค้า 3.การเมืองระหว่างประเทศ และ 4.ภัยธรรมชาติที่รุนแรงและบ่อยครั้งมากขึ้น
สำหรับการส่งออกของไทยในเดือนพ.ย.59 ที่สามารถเติบโตได้ถึง 10.19% นั้น ได้รับปัจจัยจากราคาทองคำในตลาดโลก, ราคาน้ำมันดิบและสินค้าโภคภัณฑ์ที่ปรับตัวสูงขึ้น และประเทศคู่ค้าสำคัญเร่งสต็อกสินค้า